Martinus van Marum

Martinus van Marum, nado en Delft, o 20 de marzo de 1750 e finado en Haarlem o 26 de decembro de 1837, foi un científico holandés que traballou en diferentes campos, entre os que destacan a medicina, a botánica, a xeoloxía, a química e a paleontoloxía. Porén, as súas maiores achegas foron no eido da física, e en particular na electricidade. É coñecido por desenvolver o gran xerador electroestático que leva o seu nome, aínda exposto no Museo Teyler, do cal foi director. Movido polas influencies da Ilustración e os acontecementos da Revolución Francesa, levou a cabo unha gran cantidade de experimentos con el, e tamén descubriu o ozono ó xerar faíscas eléctricas no ar. Martinus van Marum posuía un vasto xardín botánico particular con multitude de plantas exóticas e contribuíu a estender a nova química de Antoine Laurent Lavoisier alén dos países francófonos.

Entre 1776 e 1780 practicou a medicina en Haarlem, onde tamén deu clases de filosofía e matemática na súa propia casa. En 1776 foi nomeado membro da Sociedade de Ciencias e Humanidades de Holanda (Hollandsche Maatschappij der Wetenschappen) e a partir do 21 de maio de 1777 presidiu o gabinete de historia natural desa entidade.Complete Dictionary of Scientific Biography (2008). «Marum, Martin (Martinus) Van» 

Foi membro dun total de 37 sociedades científicas e mantivo correspondencia cos homes máis influentes da súa época, como Benjamin Franklin, Henry Cavendish, Johann Wolfgang von Goethe, Antoine Laurent Lavoisier, Carl von Linné, John Dalton, Charles Hutton, Luigi Galvani ou Alessandro Volta, entre outros. É considerado unha figura chave da ciencia neerlandesa.

 Notas 

 Véxase tamén 

 Bibliografía 


Hosselet, L.M.L.F. (1988). "Martinus van Marum: A Dutch Scientist in a Revolutionary Time". EUT Report-WSK. ISBN 90-6144-194-3. ISSN 0167-9708.

Categoría:Científicos dos Países Baixos
Categoría:Físicos dos Países Baixos
Categoría:Nados en Delft
Categoría:Nados en 1750
Categoría:Finados en 1837
Categoría:Membros da Royal Society